Miguel Servet

**Miguel Servet** (etiam cognoscite como **Miguel de Serveto** e **Michael Servetus**) (1511 - 1553) esseva un homine remarcabile de studio e perspicacias scientific in le campo del medicina. Su interesses includeva multe scientias, astronomia e metereologia, geographia, jurisprudentia, theologia e le studio del Biblia, mathematica, anatomia e medicina. Il se ha dicite de ille que: "Servet esseva in poter intellectual indubitabilemente le equal al homine plus grandiose de su seculo", e que: "Ille remane un del plus grande mentes in le historia human, uno qui contribueva al cultura universal".

## Biographia
Miguel Servet nasceva in Villanueva de Sijena, Huesca, Espania, le 29 de septembre 1511. (Alcun historicos mentiona un data anterior, 1509, basate super le mention de illo per Miguel Servet mesme). Al etate de 13 annos, in 1524, su patre Antonio Servet (alias Reves, e anque cognoscite per le nomine de Antón Serveto Meller) qui esseva notario e advocato inviava al juvene Miguel al Universitate de Saragossa / Lerida. Miguel Servet habeva duo fratres, un qui deveniva notario como su patre e un altere qui esseva un sacerdote catholic. 

Ille habeva grande fluentia in linguas e studiava latino, greco e hebreo. Al etate de 15 annos Miguel entrava al servicio de un monaco franciscan per le nomine de Juan de Quintana, un Erasmiano, e ille legeva le Biblia in completo in su linguas original. Ille studiava plus tarde al Universitate de Toulouse in 1526 ubi ille studiava derecto. 

Ille veniva a creder in le theologia arianista, le qual mantene que le credentia del trinitate non se funda in le inseniamentos del Biblia. Post su education a Toulouse, 1529, ille retornava al servicio de Quintana, qui esseva nunc confessor del Imperator Carlo V, e travaliava per Italia a Germania. 

In octobre de 1530 ille visitava Johannes Oecolampadius in Basel, residente illac per dece menses, e travaliante como corrector de textos pro un impressor local. A ille tempore Miguel jam propagava su credentias arianista. In maio de 1531 ille cognosceva Martin Bucer e Fabricius Capito in Strassburg. Tunc duo menses depost, in julio de 1531, ille publicava *[[De trinitatis erroribus]]*. Le proxime anno, 1532, ille publicava *[[De trinitate]]* e *[[De Iustitia regni Christi]]*. Ille prendeva le pseudonymo *Michel de Villeneuve* pro evitar le persecution per le Ecclesia Catholic a causa de ille obras religiose. 

Ille studiava al Collège Calvi in Paris in 1533 e post de un intervallo ille retornava a Paris pro studiar medicina, in 1536. In Paris su magistros includeva Sylvius, Fernel, e Guinter, qui laudava le con Vesalius, como su plus capace de assistentes in dissectiones. 

Post su studios ille comenciava su practica de medicina. Ille deveniva medico personal al Archiepicopo Palmier de Vienna, e ille tamben esseva medico a Guy de Maugiron, le governator locotenente de Dauphiné. Durante que ille practicava medicina circa Lyon, pro quasi 15 annos, ille tamben publicava duo altere obras, que tractava le Geographia Ptolemaic. Ille dedicava su prime edition de iste obra e de su edition del Biblia a su patrono Hugues de la Porte, e dedicava su secunde edition del Geographia Ptolemaic a su altere patrono, le Archiepiscopo Palmier. Quando ille esseva in Lyons, Symphorien Champier, un humanista medic, anque habeva essite su patrono, e le tractos pharmacologic que Miguel Servet scribeva illac esseva scribite in defensa de Champier e contra Leonard Fuchs. 

Ancora durante su travalio como corrector de textos pro le impressor, ille publicava plus obras que tractava themas de medicina e pharmacologia. In 1553 ille publicava un altere obra religiose ab le puncto de vista arianista titulate *[[Christianismi restitutio]]*, durante su travalio in iste obra ille scribeva, per prime vice in imprimato in le Occidente, in 1546, super le concepto del circulation pulmonari, le circulation del sanguine per le pulmones.

Le 4 de april de 1553 ille esseva imprisionate in Vienna. "Condemnate pro heresia per le autoritates Catholic Roman.". Le 17 de junio de 1553 ille escappava del prision. Ille essayava fugir a Italia, ma ille parava in Geneva, ubi Calvino e su Reformatores le denunciava. 

Le 13 de augusto de 1553 ille attendeva un sermon de Calvino a Geneva. Ille esseva immediatemente recognoscite e arrestate post le servicio. Arrestate ille esseva lanciate " ... in un atroce prision subterranee sin lumine o calefaction, con carentia de alimento, e sin facilitates sanitari."

"Como un 'heretico obstinate' tote su proprietate esseva confiscate immediatemente. Ille suffreva maltractamento in prision. Ergo, il es comprensibile que Servet esseva rude e insultante in su confrontation con Calvino. Infortunatemente pro ille, durante iste tempore Calvino luctava pro mantener su poter in Geneva. Le opponentes de Calvino usava Servet como pretexto pro attaccar le governamento theocratic del Reformator de Geneva. Illo deveniva un affaire de prestigio -- sempre un situation problematic con regimes dictatorial -- pro Calvino in affirmar su poter in iste respecto. Assi Calvino sentiva se fortiate a pulsar le condemnation de Servet con tote le ressources que ille commandava".

A su judicio, Miguel Servet esseva condemnate de duo cargos, propagar e inseniar le anti-trinitarianismo e le anti-pedobaptismo. Concernente su rejection de pedobaptismo, i.e. le baptismo de infantes, Miguel Servet habeva dicite, "Il es un invention del diabolo, un infernal falsitate pro le destruction de tote le Christianitate".

Le 27 de octobre 1553 ille esseva conflagrate al palo al manos del adherentes de Johannes Calvin (Calvino) le fundator del Calvinismo, justo foras del citate de Geneva. Calvino habeva mentionate iste intention sue multo ante que Servet esseva capturate, le 13 de februario 1546 (septe annos ante le arresto de Servet in Geneva) Calvino habeva scribite a su amico, Guillaume Farel: "Si ille [Servet] veni [a Geneva], io nunquam permittera que ille sorti vive si mi autoritate ha alcun importantia". E durante le judicio pro heresia de Servet, Calvino tamben scribeva: "Io spera que le verdicto advocara le pena de morte".

Quando le processo del execution comenciava, Miguel diceva in voce tremulante e quasi un sussurro: 'Oh Deo, Oh Deo!' Tunc Farel le critava: 'Esque tu non ha altere cosa a dicer?' A isto Miguel respondeva: 'Que altere cosa facerea io, que parlar de Deo!' Dunque ille esseva altiate super le pyra e incatenate al palo. Le Calvinistas poneva ligno medie-verde circum le pedes de Miguel Servet e coronava su capite con un guirlanda imbuite de sulfure. Quando le pyra esseva incendite sub Miguel, ille lassava sortir un crito: 'Pietate, pietate!' Le foco ardiva lentemente a causa del ligno medie-verde. "Jesus, Filio del Deo eterne, ha pietate de me", Miguel Servet critava desde in medio del flammas. Le conflagration durava duo horas sub le lente foco rostiente.

http://www.uua.org/uuhs/duub/images/michaelservetus5.jpg 

Assi Calvino se disfaceva de Miguel Servet. Un anno depost Calvino publicava un defensa in le qual ille scribeva "plus insultos pro su ex-adversario in linguage extrememente vindictive e intemperate".

## Referentias


## Ligamine externe
Miguel Servet Recerca *(Espaniol, Francese e Anglese)*

Multe de iste information e plus referentias pote esser trovate a: 
''His Ashes Cry Out Against John Calvin'' per Dan Corner